Előterjesztés

Mórágyi Német Nemzetiségi Önkormányzat Képviselő-testületének
2013. december 3-án tartandó rendes ülésére 

3. számú napirend

Tárgy: Mórágyi Német Nemzetiségi Önkormányzat 2014.évi költségvetési koncepciója
Előterjesztő: Lieszkovszky Károlyné elnök

Az előterjesztést készítette: Bakó Józsefné jegyző, Horváth Jánosné gazdasági vezető
Törvényességi vizsgálatot végezte: Bakó Józsefné jegyző
Tisztelt Képviselők!

Új és szokatlan helyzet elé állította az önkormányzatokat az államháztartási törvény azon rendelkezése, hogy már áprilisban jóvá kell hagyni a következő évi költségvetési koncepciót. 

Nehezen prognosztizálható a 2014. évi működésünket befolyásoló hazai gazdasági, pénzügyi és jogi környezet, ugyanakkor hasznos is ez a döntés, hiszen megerősíti az önkormányzatokban a hosszú távú gondolkodást. 

Eredetileg április 30.ig kellett volna benyújtani a költségvetési koncepciót a Képviselő-testületnek, de az államháztartásról szóló 2011. évi CXCV. Tv módosításáról szóló 2013. évi XLIX. 1.§-a módosította az államháztartásról szóló 2011. évi CXCV. Törvény 24. §. (1) bekezdését, mely értelmében a jegyző, főjegyző, megyei főjegyző (a továbbiakban együtt: jegyző) által elkészített, a következő évre vonatkozó költségvetési koncepciót a nemzetiségi önkormányzat elnöke október 31-ig nyújtja be a képviselő-testületnek.

A költségvetési koncepció tervezetét a képviselő-testület megtárgyalja, és határozatot hoz a költségvetés-készítés további munkálatairól. 

A 2014.évi költségvetési koncepció tartalmára nincs kötelező tartalmi és formai előírás.

A Német Nemzetiségi Önkormányzat 2014. évi költségvetési koncepciója összeállításánál az alábbi szempontokat kell figyelembe venni:
A települési önkormányzatok működésének legfőbb forrása az állam által a nemzetiségi célú előirányzatból nyújtott feladatarányos támogatás, mely általános működési támogatásból és feladatalapú támogatásból tevődik össze A nemzetiségi célú előirányzatokból nyújtott támogatások feltételrendszeréről és elszámolásáról szóló 428/2012. Kormányrendelet alapján az előző évihez hasonlóan a támogatási keret felosztási aránya nem változik, 1/3 rész általános működési támogatás,  2/3 rész feladatalapú támogatás.

Általános működési támogatás:
Az általános működési támogatás vonatkozásában a 2013. évi egységes 222 ezer Ft összegű támogatáshoz képest változás várható. 2014 évben differenciálásra kerül a támogatás összege attól függően, hogy hányan vallják magukat az adott nemzetiséghez tartozónak a legutóbbi népszámlálás alapján. Az általános működési támogatás egy települési önkormányzatra jutó éves összegét a támogató minden év január 31-én közzéteszi a Magyar Közlönyben. 2014 évben a települési önkormányzatok esetében az általános működési mértéke a legutolsó népszámlálásnak az adott nemzetiséghez tartozásra vonatkozó kérdéseire nyújtott adatszolgáltatás nemzetiségenként összesített adatai alapján kerül megállapításra.

Tekintettel arra, hogy a 2014. évi új finanszírozással kapcsolatban nem ismerjük az egy települési nemzetiségi önkormányzatra jutó támogatás összegét, így a 2014. évi koncepcióban a 2013. évi 222. ezer Ft összegű támogatással tudtunk számolni. A 2011.népszámlálás eredményeként a településen 75 állampolgár vallotta magát német nemzetiségűnek.
Feladatalapú támogatás:
Feladatalapú támogatásra 2014 évben is az a települési nemzetiségi önkormányzat jogosult, amely a költségvetési év december 31. napját megelőző 12 hónap alapján megtartott legalább 4 testületi ülést, illetve a közmeghallgatás alapján elkészült jegyzőkönyve a támogatási év január 5-ig megérkezik a Támogatóhoz. 2014. évben figyelembe vett időszak április 1-december 31. közötti időszak. 
A nemzetiségi önkormányzat feladatalapú támogatásának megállapítása a képviselő-testület döntései alapján az alábbi szempontok figyelembevételével történik:

a.) a nemzetiségi érdekképviselettel összefüggő feladatok

b.) a nemzetiségi kulturális autonómiával összefüggő feladatok

c.) a nemzetiségi közösségnek az adott településhez kötődő történelmi múltjával, kulturális örökségének ápolásával kapcsolatos feladatok

d.) a nemzetiségi léttel összefüggő egyéb feladatok

A feladatalapú támogatás megállapítására vonatkozóan a Támogató által történő döntéshozatalra minden év július 31. napjáig kerül sor. A nemzetiségi önkormányzatoknak járó 2014. évi feladatalapú támogatás összege a költségvetési koncepció készítése időszakában nem ismert, ezért a 2013. évben kapott 800.878,- Ft összegű feladatalapú támogatással tudunk számolni. Nagyságrendileg Mórágy Német Nemzetiségi Önkormányzata 2014. évben is számíthat mintegy  1 millió ft összegű állami támogatásra.
Mórágy Német Nemzetiségi Önkormányzata és Mórágy Község Önkormányzata együttműködési megállapodást kötött, melyben a Német Nemzetiségi Önkormányzat részére a települési önkormányzat ingyenesen biztosítja székhelyén a testületi ülések megtartásához szükséges helyiséget, ezáltal a nemzetiségi önkormányzatnak nem merül fel ingatlan üzemeltetéssel kapcsolatos kiadása. A Nemzetiségi Önkormányzatnak 2014. évi költségvetéséből biztosítani kell a működési kiadások fedezetét a nemzetiségi közügyek intézésével kapcsolatos költségeket, valamint a tervezett programjainak költségeit.
A nemzetiségi önkormányzat céljai 2014. évre vonatkozóan:
- Az önkormányzat 2014. évben is fontos feladatának tartja a helyi társadalmi szervezetekkel való együttműködést és azok támogatását, melyek általában kulturális és sport területekre terjed ki.

- 2014. évben is fontos célkitűzés a pályázati lehetőségek figyelemmel kísérése és a lehetőségek kihasználása. A költségvetésben jelentkező többletbevételből meg kell teremteni a pályázati önrészeket.

Az alábbi 2014. évi fejlesztéseket javasoljuk: 
- német nemzetiségi hagyományok támogatása, azok rendezvényeinek megrendezéséhez való

  hozzájárulás (sváb bál, mórágyi búcsú stb. )

- Német nemzetiségi Táncegyesület támogatása, ruháinak felújítása, fellépéseihez pénzügyi  

  fedezet biztosítása
- Német Hagyományőrző Egyesület támogatása, rendezvényeihez való hozzájárulás
- helyi kulturális szervezetek , civil szervezetekkel az együttműködés tovább építése 

- óvodások és általános és középiskolai tanulók támogatása, ösztöndíjak adása
- Kulturális rendezvények támogatása : falunap, Márton Nap, adventi vásár, Karácsonyi 

   támogatás, Könyves vasárnap, német színház látogatás  stb.
- Faluszépítés 
Bevételek alakulása

Jelenlegi ismereteink alapján a 2013. évi tervadatokat vettük alapul a bevételek tervezésénél, mely alapján az önkormányzat 2014. évi forráslehetősége (bevétele) 1.030.000.-Ft-ban számszerűsíthető.

Általános működési támogatás 222 ezer forint, ezen felül 808 .ezer forint feladatalapú támogatást kaptunk.

Állami támogatások összesen: 1.030.000- Ft
Kiadások alakulása
Mindezek eredményeként a jelenleg reálisan számba vehető kiadási szint összesen 1.030.000,-Ft-ban került meghatározásra, melyhez a 2013 évi bázis szintet vettük alapul.

Összefoglalás:

A bizonytalan és több területen változó gazdasági és szabályozási feltételek között a 2014. évi koncepció fő célkitűzése – a megkezdett fejlesztések folytatása, befejezése, lezárása mellett – a működőképesség biztosítása. Ennek megfelelően tervezetünk egyensúlya biztosított, működtetésre, illetve újonnan belépő feladatokra pénzmaradvány felhasználást nem terveztünk.

Bevételeink tervezésénél figyelembe vettük a bizonytalansági tényezőket, és csak a biztos forrásokkal számoltunk. 

Kérem a Tisztelt Képviselő-testületet, hogy az előterjesztés alapján a nemzetiségi önkormányzat 2014. évre vonatkozó költségvetési koncepcióját vitassa meg!
Határozati javaslat:

…/2013. (XII. 03.) német nemzetiségi önkormányzat határozata

Mórágyi Német  Nemzetiségi Önkormányzat 2014.évi költségvetési koncepciója

Mórágyi Német Nemzetiségi Önkormányzat Képviselő-testülete a Mórágyi Német Nemzetiségi Önkormányzat 2014. évi költségvetési koncepcióját az előterjesztés szerint elfogadja. 

Felelős: Lieszkovszky Károlyné elnök  

Határidő: folyamatos a 2014. évi költségvetés készítése során
A határozatról értesítést kap:
Közös Hivatal gazdasági vezetője

Mórágy, 2013. november 25.

                                                                   Tisztelettel:     

Lieszkovszky Károlyné sk
                                                                                                              elnök

